A Bizottság 2351/2001/EK rendelete

(2001. november 30.)

a 404/93/EGK tanácsi rendeletnek a Közösségbe irányuló banánbehozatal szabályainak tekintetében történő alkalmazására vonatkozó részletes szabályok megállapításáról szóló 896/2001/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 216/2001/EGK rendelettel [1] módosított, a banánpiac közös szervezéséről szóló, 1993. február 13-i 404/93/EGK tanácsi rendeletre [2] és különösen annak 20. cikkére,

mivel:

(1) A 1613/2001/EK rendelettel [3] módosított 896/2001/EK bizottsági rendelet [4] megállapítja a 404/93/EGK rendeletnek a rendelet 18. cikkének (1) bekezdésében előírt behozatali vámkontingensek kezelése tekintetében történő alkalmazására vonatkozó és 2001. július 1-jétől alkalmazandó részletes szabályait.

(2) A 896/2001/EK rendelet 4. cikkének (1) bekezdése, amely az A/B vámkontingensen belül a hagyományos piaci szereplőkre vonatkozó referenciamennyiség megállapításának módszerét határozza meg, hivatkozásokat tartalmaz a 404/93/EGK rendelet 1993. július 1-jétől 1998. december 31-ig alkalmazandó eredeti változatának rendelkezéseire. Az időközben módosított jogszabályra történő hivatkozások könnyebb megértése, valamint az egyértelműségre irányuló kéréseknek megfelelően részletesebben kell meghatározni a rendelkezés alkalmazását. A 4. cikk (1) bekezdésének ilyen módon történő egyértelműbbé tétele azonban nem változtatja meg az A/B vámkontingensen belül a hagyományos piaci szereplőkre vonatkozó referenciamennyiség megállapításának módszerét.

(3) A 896/2001/EK rendelet 7. cikke (2) bekezdése meghatározza azokat a tanúsító iratokat, amelyeket a nem hagyományos piaci szereplőknek meg kell küldeniük az illetékes hatóságnak bejegyeztetésük céljából. A behozatal bizonyítására vonatkozó rendelkezést technikailag ki kell igazítani a vonatkozó vámokmányok bemutatására való hivatkozás eltörlésével, mivel a behozatalnak minden esetben feltétele a behozatali engedély bemutatása.

(4) A fent említett rendelet egyes rendelkezéseinek az angol nyelvű változatát helyesbíteni kell.

(5) Az e rendeletben előírt intézkedések összhangban vannak a Banánpiaci Irányítóbizottság véleményével,

ELFOGADTA EZT A RENDELETET:

1. cikk

A 896/2001/EK rendelet a következőképpen módosul:

1. A 4. cikk (1) bekezdése a következő második albekezdéssel egészül ki:

"Az előző albekezdés alkalmazásában az illetékes hatóságok csak a referenciaidőszakban lebonyolított elsődleges behozatalt veszik figyelembe, a harmadik országokból származó és/vagy a nem hagyományos AKCS-banán forgalmazásából származó referenciamennyiség alapján."

2. A 7. cikk (2) bekezdésének b) pontja helyébe a következő szöveg lép:

"b) a banán behozatalának bizonyítása a felhasznált behozatali engedély bemutatásával; együtt a"

.

2. cikk

(1) A 6. cikk a) pontja helyébe a következő szöveg lép:

"a) önállóan és saját felelősségükre a 08030019 KN-kód alá tartozó friss banánnak a Közösségbe irányuló behozatalára vonatkozó kereskedelmi tevékenységet végeztek azt az évet közvetlenül megelőző két év egyikében, amelyre vonatkozóan a bejegyzést kérik;"

(2) A 18. cikk (2) bekezdésének helyébe a következő rendelkezés lép:

"(2) Az 1291/2000/EK rendelet 23. cikke (1) bekezdése ellenére a behozatali engedélyek érvényességi ideje a tényleges kiadásuk napján kezdődik és a kiadásuk hónapját követő negyedik hónap hetedik napján jár le. A tényleges kiadás napja beletartozik az engedély érvényességi idejébe."

3. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. november 30-án.

a Bizottság részéről

Franz Fischler

a Bizottság tagja

[1] HL L 31., 2001.2.2., 2. o.

[2] HL L 47., 1993.2.25., 1. o.

[3] HL L 214., 2001.8.8., 19. o.

[4] HL L 126., 2001.5.8., 6. o.

--------------------------------------------------